## Labora i la Diputació de València faran accions de foment de l’emprenedoria i autoocupació en municipis en risc de despoblament

*** La directora general de Planificació i Servicis de Labora, Marisa Mezquita, ha mantingut una trobada amb el president de la Diputació de València, Vicent Mompó
* L’objectiu és prestar servicis d’informació, motivació i assessorament per a activar l’activitat en les localitats xicotetes o en risc de despoblament**

Labora, el Servici Valencià d’Ocupació i Formació, i la Diputació de València faran accions de foment d’emprenedoria i autoocupació en els municipis xicotets o en risc de despoblament.

La directora general de Planificació i Servicis de Labora, Marisa Mezquita, ha mantingut una trobada amb el president de la Diputació de València, Vicent Mompó, per a perfilar les actuacions que permeten impulsar l’ocupació i l’activitat econòmica en els municipis xicotets o en risc de despoblament.

Marisa Mezquita ha destacat que és la primera vegada que Labora planteja a la Diputació de València un conveni de col·laboració per a poder prestar un servici complet d’informació i acompanyament per a l’autoocupació, alhora que oferir subvencions a les persones que vulguen emprendre. “La Diputació de València està molt compromesa a impulsar l’activitat econòmica en els municipis que estan en risc de despoblament i des de Labora ens sumarem a eixe compromís amb este conveni”, ha manifestat.

“En esta trobada hem estudiat fórmules de col·laboració que generen iniciatives per a potenciar l’ocupació estable i de qualitat a la província de València”, ha manifestat Mezquita.

En este sentit, la directora general de Planificació ha assenyalat que l’objectiu del Servici Valencià d’Ocupació i Formació és poder arribar a totes les persones de la Comunitat, residisquen on residisquen. “Volem fer de Labora un organisme útil, pròxim i accessible”, ha assenyalat Mesquita que ha recordat alguna de les iniciatives posades en marxa en eixa línia d’acció com el Bus Labora o els fòrums d’ocupació que recorreran la Comunitat.

Fecha: 14/02/2024